กรุงศรีฯออกหุ้นกู้ไม่ด้อยสิทธิวงเงิน2หมื่นล.
กรุงศรีฯ ออกหุ้นกู้ไม่ด้อยสิทธิวงเงิน 2 หมื่นล้านบาท อายุ 2 ปี ดอกเบี้ยสูงสุด 4.2 % และอายุ 3 ปี ดอกเบี้ยสูงสุด 4.5%
15 ก.พ. 2555

กรุงศรีฯ ออกหุ้นกู้ไม่ด้อยสิทธิวงเงิน 2 หมื่นล้านบาท อายุ 2 ปี ดอกเบี้ยสูงสุด 4.2 % และอายุ 3 ปี ดอกเบี้ยสูงสุด 4.5% 
นายมาร์ค อาร์โนลด์ ประธานเจ้าหน้าที่บริหารและกรรมการผู้จัดการใหญ่ ธนาคารกรุงศรีอยุธยา เปิดเผยว่า ธนาคารได้เสนอขายหุ้นกู้ไม่ด้อยสิทธิ ไม่มีหลักประกัน มูลค่าการเสนอขายรวมไม่เกิน 2 หมื่นล้านบาทให้กับผู้ลงทุนทั่วไป ผู้ลงทุนสถาบันและผู้ลงทุนรายใหญ่ โดยจะเสนอขายหุ้นกู้อายุ 2 ปี จ่ายดอกเบี้ยทุก 3 เดือน โดยเดือนที่ 1-6 คิดดอกเบี้ย 3.2 % ต่อปี เดือนที่ 7-12 คิดดอกเบี้ย 3.44 % ต่อปี เดือนที่ 13-18 คิดดอกเบี้ย 4 % ต่อปี และเดือนที่ 19-24 คิดดอกเบี้ย 4.2 % ต่อปี
นอกจากนี้ยังออกหุ้นกู้อายุ 3 ปี จ่ายดอกเบี้ยสูงสุด 4.5 % ต่อปี โดยปีแรก คิดดอกเบี้ย 3.3 % ต่อปี ปีที่2 คิดดอกเบี้ย 3.65 % ต่อปี และปีสุดท้ายคิดดอกเบี้ย 4.5 % ต่อปี ทั้งนี้ลูกค้าจะต้องลงทุนขั้นต่ำที่ 50,000 บาท และทวีคูณครั้งละ 50,000 บาท โดยจะเริ่มเปิดจำหน่ายผ่านสาขาของธนาคาร ระหว่างวันที่ 21-23 ก.พ. นี้  
“การออกหุ้นกู้ในครั้งนี้มีเป้าหมายในการระดมทุนเพื่อใช้ในการดำเนินงานทั่วไปและรองรับความเติบโตทางธุรกิจในอนาคต โดยหุ้นกู้ชุดนี้ได้รับการจัดอันดับจากบริษัท ฟิทช์ เรตติ้งส์ (ประเทศไทย) ที่ระดับ AA-(tha) ซึ่งสะท้อนให้เห็นถึงฐานะทางการเงิน ผลประกอบการที่ดี เงินกองทุนที่แข็งแกร่ง และคุณภาพสินทรัพย์ที่ปรับตัวดีขึ้นอย่างต่อเนื่องของกรุงศรี”นายมาร์ค อาร์โนลด์ กล่าว
ทั้งนี้ ณ วันที่ 30 ก.ย. 2554 ตามงบการเงินรวม ธนาคารกรุงศรีอยุธยามีอัตราส่วนเงินกองทุนต่อสินทรัพย์เสี่ยง (BIS Ratio) ที่ระดับ 16.28% เป็นเงินกองทุนขั้นที่ 1 (Tier 1) 11.9%